Title: Elnöki beszámoló
Author: gonci
Last saved by: elnok
Company: ELTE TTK

Elnök beszámolója
2003. július 12-től 2004. február 16-ig

Július
Elnöki munkám egy kiadós borítékolással kezdtem, illetve ehhez néhány embert is kerítettem így Kalóz háromfős csapatát sikerült kiegészíteni hat főre, melyek fokozatosan elszivárogtak.
Részt vettem az IK HÖK vezetőképzőn, előadást tartottam a TTK HÖK működéséről, az együttműködés lehetőségeiről. Ezzel kapcsolatosan az IK HÖK vezetésével előzetesen egyeztettem.
Részt vettem az EHÖK vezetőképzőn ahol az IK HÖK-kel megállapodtunk a két kar között kötendő Campus Agreement részleteiről, melynek aláírására rövidesen sor kerül. Az EHÖK vezetőképzőn megjelent TTK-sokat tájékoztattam a HÖK jelenleg anyagi helyzetéről, megbeszéltük a tanév kezdetéhez közeli programok lebonyolítását. (Gólyabál október 10. (akkor még erről volt szó), beiratkozásnál tervbe vettük, hogy a gólyáknak egy tollat adunk.)

Augusztus
Szentgyörgyi Józseffel (az EHÖK elnökével) több gólyatábort is meglátogattam (IK, TFK, TOFK, ÁJK, BTK), több érdekes megoldást is megismerhettem, ezekről természetesen majd tájékoztatom a következő évi gólyatábor főszervezőit (tavasszal). Kiderült, hogy megfelelő minőségben (azaz egyforma tollak, amik normálisan néznek ki és van rá keret) nem tudjuk megvalósítani a terveket a határidőig (Babinszki Edit foglalkozott a feladattal) azaz az elsősök beiratkozásáig.

Szeptember
A beiratkozók mindegyikének rövid előadást készítettem a HÖK, általában a közélet, illetve néhány friss információval kapcsolatban. Az előadást szinte minden beiratkozó meghallgathatta (Palkó Tamással és Vizeli Andrással tartottuk meg őket felváltva, összesen nyolcszor), itt iratkozhattak fel gólyatáncra is, illetve itt tudták meg, hogy szeptember 8-án lesz egy nekik szóló előadás az egyetem működéséről. Míg a beiratkozáskor tartott előadás esetében az volt az egyik fő szempont, hogy 5-10 percnél ne nyúlhasson hosszabbra, a szeptember 8-i esetében pedig, hogy egy általános képet kapjanak az egyetemről, rendezvényekről, ösztöndíjakról valamivel hosszabban. Végül 150 (esetleg 200) hallgató jelent meg az előadáson (Bólyaiba volt) és másfél óra előadás után fél óra kérdez felelek következett. Mindent összevetve úgy gondolom, hogy sikeresek voltak az előadások és létező érdeklődést elégítettek ki. (Egy hallgató most azért fizette elő a Nyúzt, mert ha már ilyen sokba kerül, legyen már egy kis pénzünk rá. Ezt azért érzem fontosnak, mert egy dolgot biztosan jelent. Ő pozitív érzelmekkel viseltet a HÖK iránt és ez eddig nem nagyon volt divat, legfeljebb a semlegesség. Egész pontosan ilyesmit eddig csak a Mafihe-vel kapcsolatban tapasztaltam.)
A nyílt napot a TTK HÖK szervezi meg, ez többszöri csiki-csuki játszma eredménye lett. Az eddig fejlemények alapján minden okunk megvan a bizakodásra, remélem valóban sikeres rendezvényt tudjunk létrehozni. A koordinációs munkát, illetve az egyeztetések jelentős részét a hallgatói alapítvány végzi (Sinkovics Csaba személyében).
A Tétékás Nyúz kiadásáról létrejött a szerződés egy nyomdával, a TTK HÖK-nek szállítással és levilágítással együtt körülbelül 140-142 eFt-ba fog kerülni számonként (Bernát Klára végezte el a feladatot).
Karunk vezetésével többször beszéltem az IK HÖK irodájával kapcsolatban, illetve az Educatio-ra és a Nyúz kiadására adandó kari támogatásokról. Természetesen, ahogy az illik, semmi elől sem zárkóztak el. És ahogy az szintén sejthető, kevesebbet, később és máshonnan szeretnének adni mint ahogy mi azt elképzelnénk.
Az EHÖK elnökségik során sztenderd témává vált a K&H-val kötött szerződés, illetve az így kapott pénz elosztása. Összesen (beleértve a Pannon GSM támogatását is) 5.925.000+10.000.000 Ft-ról van szó. Az EHÖK elnökének beterjesztése szerint ennek harmada a karok között szétosztásra kerülne, másik részét pedig egy iroda kialakítására (hely megszerzése, berendezése) fordítanánk. Az iroda funkciója nem volt világos, illetve nem egyértelmű, hogy valóban szükséges-e (az érvként felhozott) szolgáltatások elindítására. A problémát nehezíti, hogy nem egyértelmű milyen szolgáltatásokat indítanánk el, különösen nem, hogy egyáltalán a karok akarnak-e ilyen szolgáltatásokat elindítani.
ELTE napok nem lesz, helyette ELTE sportnap lesz, mivel ehhez megvan a pénz.
Palkó Tamás lett a SZÖB elnöke és Hernádi Gábor (az IK szervező elöljárója) lett az EHÖK gazdasági biztosa. Várhatóan (holnap lesz döntés) az EHÖK biztosok (gazdasági, tanulmányi, sport) kerülnek be az egyetemi tanácsban (az új SZMSZ szerint az ET-be karonként egy fő, az EHÖK elnök és három az EHÖK által delegált személy kerül).
A Tétékás Nyúzban heti rendszerességgel tervezem, hogy tájékoztatom a hallgatókat a legfontosabb eseményekről (ez kétszer már meg is jelent).
Irodavezetőket választott a Választmány, Babinszki Edit és Lőrinc Andrea fogja ellátni a feladatot, Lőrincz Andrea megbízási szerződése december 31-ig szól csak, attól kezdve ő is közalkalmazottként dolgozhat majd.
PR biztost nevezett ki a választmány május 31-ig, a pályázatot Babinszki Edit nyerte meg.

Október-November

Rendezvények
A nyílt nap megszervezése, lebonyolítása jól sikerült (bár már az elején, amikor Tasnádi Péter köszöntötte a hallgatókat, nekem köszöntés mellett néhány pontatlanság kijavítására is megadatott a lehetőség (szórólapokhoz képesti változás), azonban ha nem lett volna az már túl jó), a középiskolai tanárok azonban most sem tolongtak a számukra rendezett fogadáson (senki sem jött el, Tasival és Csabával hármasban szendvicseztünk egyet). Ezzel kapcsolatban ötletként az merült fel, hogy a HÖK-ösök régi iskolájukba mennének vissza és személyesen hívnák meg régi tanáraikat. A rendezvénnyel kapcsolatban azt is egy fontos eredménynek tartom, hogy itt megvalósult az, ahogy a HÖK-nek szerintem működnie kell, azaz működött a feladatok leosztása, senki sem volt túlterhelt (a főszervező itt most épp a senki sem nevet viseli) és minden SZACS beleadott. Ráadásul az egész úgy valósult meg, hogy nekem csak Tasnádi Pétert kellett informálnom és győzködnöm (felváltva illetve néha közösen jártunk hozzá Csabával).
Talán ennek is hatására megnyílt a kar bukszája és sikerült az Educatio lebonyolításához szükséges anyagiakat biztosította korábban soha nem látott mértékben, több mint 800 ezer forinttal (ami Weiszburg Tamás által kért közel 200 ezer forint értékű plusz szórólappal együtt végül egymillió forintra nőtt). Eme csoda folytán akkora pénzt fektetett ebbe a kar, hogy ez csak akkor térül meg, ha legalább 0,6 hallgatóval többen végeznek majd nálunk (három évnyi normatíva – plusz oktatási költség körülbelüli értéke). Így az Education igényes kiadványokkal jelent meg a HÖK, végig jelen voltunk megfelelő létszámmal és az oktatókat is megfelelő szinten be tudtuk vonni a helyszíni munkába.
A gólyabál igen jóra sikerült, mind anyagi, mind hangulati szempontból azonban kb. ugyanilyen rosszul politikai szempontból. A kar még mindig problémának érzi, hogy az ő számára a gólyabál még mindig nem ért végett, két apróság szempontjából sem (dékáni tanácsterem névtáblája, hangtechnika), valamint, hogy néhányan elcsatangolhattak az épületben. Ehhez hasonlóan az IK HÖK (a TTK is) kifogásolta a plakátot (melyről lemaradt, hogy megjelenés az alkalomhoz illő öltözetben a korábbi megbeszélésekkel ellentétben), illetve, hogy a helyszínen felmerült problémákat nekik kellett orvosolniuk.
Az ELTE sport napokon megszervezett 5km-es futáson igen nagy létszámmal vettek részt a hallgatók azonban sajnos, az időmérés, majd ebből adódóan az eredményhirdetés kicsit ügyetlenre sikerült. A kosár valamint a focibajnokságról részeltek nem tudok, így nagy gond nem lehetett velük, mindkettő jól sikerült. A 25 órás sakkverseny esetében kevésbé jó a helyzet, igen kis létszámban jelentek meg a résztvevők, így a pályázati feltételeket legalábbis csak részben sikerült teljesíteni.
Ezen nagyobb a HÖK által lebonyolított rendezvényeken kívül az alábbi tevékenységekhez, rendezvényekhez adott a HÖK támogatást, illetve vett lebonyolításukban részt:
Bódvarákó Afterparty (teljes lebonyolítás);
Tortúra (pénzbeli támogatás);
Jegyzetbón osztás, diákigazolvány osztás, diákigazolvány matrica osztása (munkaerő biztosítása;
Színházjegyek árusítása (teljes lebonyolítás);
Használt tankönyv árusítása (teljes lebonyolítás);

Érdekképviselet, szabályzatok
A döntéshozó és tanácsadó testületek ülésein a TTK HÖK (kari és egyetemi szinten) megfelelő arányban vett részt, egyetemi szintű egyeztetéseken többször kiderült, hogy más karokhoz viszonyítva, legalábbis az élmezőnyben vagyunk, ha nem...
Jelenleg a szakterületi szinten jelentkeznek problémák, amit ezen a szinten tovább nehezít a főiskolai szakok képviseletének megszervezése. A főiskolai szakok képviselete jelenleg azonban a HÖK-ön belül is probléma.
Az ETVSZ módosításakor a tanárképzés pedagógia-pszichológia része teljesen átkerült a PPK hatáskörébe, míg a szakmódszertan esetében a TTK-nak egyetértési joga van.
A Térítési is jutatási szabályzat decemberben esedékes módosításában a jegyzetbón megszűnik 2004/2005-ös tanévre vonatkozó hatállyal.

Pénzügyek
Az alapítványi HÖK keretet átnéztem, s megegyeztünk az elszámolási szabályokban. Az alapítványhoz megérkezett a K&H-s banki pénz (1.080.000 forint), a megnyert és elköltött sport pályázattal el kell még számolni (december 5-ig), valamint a MESE kht. hirdetési pénzeit is be kell hajtania a HÖK-nek. A Hallgatói Boltban megkezdődött a kari illetve szakos termékek árusítása is. Az elfogadott költségvetési tervet várhatóan tudja/ta tartani a HÖK.

Folyamatos, saját tevékenységek melyeket a fentiek koordinálása közben végeztem
Mások által félbehagyott ügyek alkalmankénti befejezése (a félreértések elkerülése végett ez az egyik legtöbb időt elrabló feladatom). Heti választmány, EHÖK elnökségi ülések, havi egy-egy KT, Dékáni Tanács, OHÜB, Egyetemi Tanács, Kuratóriumi ülés, két közgyűlés és egy költségvetési bizottsági ülés, illetve ezekre (elsősorban Választmány, KT, ET, közgyűlés) való készülés (no ez az ami a legtöbb idő). Nyúzban cikkek írása, valamint elsősök év eleji tájékoztatása. Megbeszélések, egyeztetések a kari vezetéssel, más karokkal, alapítvánnyal.
A fentiek azt hiszem egész jól sikerültek, ami nem annyira:
HÖK-ön belül párbeszéd, egyeztetés. HÖOK közgyűléseken, vezetőképzőkön részvétel (ezek közül ugyanis lényegében egyen sem voltam).

December-Január-Február első fele

Rendezvények

A Hali karácsonyt december 11-én tartottuk az IK-val és a TÁTK-val közösen, a TTK-ra eső költségek 70960 Ft-ot tettek ki, körülbelül 30 (TTK-s) meghívott vendég jelent meg, mindenki egy ajándékbögrét kapott szaloncukorral, illetve nem kellett fizetni a vacsoráért (italért igen). A kiosztott ajándékbögréket és szaloncukrot a TÁTK és a TTK finanszírozta az IK-sok számára is, mivel az alacsony többletköltséget (~14.000 Ft) elfogadhatónak tartottuk azért, hogy egységes ajándékot adhassunk, az IK-s elnökségi döntés ellenére.
A vezetőképzőt február 6-8. tartottuk IK-val közösen, a TTK-ra eső költségek körülbelül 320.000 Ft-ot tesznek majd ki, a pontos elszámolást még nem ismerem, 30 TTK-s meghívott vendég volt jelen. A rendezvényen péntek és szombat este csapatépítő vetélkedő/tréning volt, szombaton és vasárnap délelőtt előadások, illetve egyeztetések zajlottak több témában (Tétékás Nyúz, kredites ösztöndíj, rendezvények, CSEFT, honlaptervezés, albérlet és tanítványközvetítés). A 30 meghívott között 2-2 fő a Mafihe és az IAESTE részéről jelent meg, illetve ezen felül meghívtuk (TTK-IK közösen) a TÁTK HÖK és az EHÖK elnökét, valamint a TTK Hallgatói Alapítványának elnökét.
Ezen két rendezvényen túl jelentős segítséget nyújtottunk a január 23-i ELTE TTK nyílt nap megszervezésében, illetve (főként) lebonyolításában. A nyílt napon körülbelül 600 tanuló vett részt, ami jónak mondható, különösen ha figyelembe vesszük, hogy már októberben is többen meglátogatták a TTK-t. Sajnos azonban a fizikus szakterület iránti érdeklődés igen alacsony volt, alig 50 fő (más területeken ilyen jelentős csökkenés a tavalyihoz képest nem volt). Ennek és az októberi nyílt napnak a sikeressége, majd csak a B lapok beérkezését követően lehet megmondani.
Szóba került még egy Lágymányosi bál megszervezése is (a tervek szerint ez február 25-én lett volna), azonban ennek szervezése túlzottan elmaradt, így a jelentős anyagi kockázat miatt későbbi még nem meghatározott időpontra halasztottuk.
A rendezvényekhez kapcsolódik, hogy február 15-ig kellett benyújtani a Sport és Kulturális alaphoz a pályázatokat. (Ehhez kapcsolódóan elkészült az idei rendezvénynaptár is.) A rendezvénynaptár a ttkhok.elte.hu oldalon megtalálható, a pályázatokról az eredmények ismeretében tájékoztatom majd a közgyűlést.

Érdekképviselet, szabályzatok
Ezen a területen komoly problémákba ütközött a hallgatói önkormányzat. Jelenleg egyetlen terem ingyenes (vagy kedvezményes) kibérlése is lehetetlen feladatnak tűnik, mivel a változót szabályozás miatt sem a TTK gazdasági osztálya, sem a főigazgatói hivatal nem hajlandó a döntést felvállalni, mindkét szerv álláspontja szerint ez a másik hatáskörébe tartozik. Másik sajnálatos kudarc, hogy a kari térítési és juttatási szabályzattal kapcsolatos módosítási javaslatainkat a KT nem fogadta el. Ez utóbbi remélhetőleg a márciusi, áprilisi KT ülésen megoldódik. Szintén megoldásra vár az OMHV, itt mihamarabb el kell érni, hogy az eredmények teljes nyilvánosságot kapjanak.
Januárban bekerültem a HÖOK Választmányába és a HÖOK Budapesti régiójának elnökségébe. Ezt követően a régió vezetőképzőjén 7 TTK-s vett részt (a fejentkénti 4000 Ft-os költséget az EHÖK fedezi), illetve most hétvégén lesz/volt (február 20-21.) választmány, illetve közgyűlés melyeken részt veszek.

Pénzügyek
Az EHÖK (Egyetemi HÖK) az utolsó hónapban el kellett, hogy költse a K&H banktól kapott pénzt. Eredetileg olyan folyosói terminálokat akart elhelyezni az EHÖK, melyeken a hallgatók intézhetik pénzügyeiket, illetve például UV díjat fizethetnek az egyetem felé. Mivel ezek megrendeléséhez szükséges lett volna a K&H banktól további információkra és ezeket időben nem adták meg, így más megoldás után kellett találni. Ezt követően döntöttünk a fénymásolók vásárlása mellett (a pénzt azért kell év végén mindenképp elkölteni, mert a maradvány nem biztos, hogy a következő évre megmarad, például központosítható). A Lágymányosi Kampuszra kerülő két digitális fénymásoló segítségével lehetőség van 8 Ft/oldalas nyomtatásra (4,6 Ft várható üzemeltetési költség; 1,5 Ft papír; 1 Ft EHÖK; 0,9 Ft üzemeltető). Fontos, hogy a fénymásolás ugyanennyi, így a gépeket arra kevésbé érdemes használni. Összesen öt gépet vásároltunk 8,5 millió forintért, ebből ~3 millió volt a BTK-ra kerülő, ~2,5 az ÁJK kerülő, ~0,5 a PPK-ra kerülő gép, míg Lágymányosra két ~1-1 millió értékű fénymásoló/nyomtató került.
Mivel az éves költségvetésről bármilyen összesítő számot lehetne mondani, ezért mindenkinek ajánlom annak megtekintését! Az ott lévő adatokat összefoglalva: a TTK HÖK egyetemi keretén -900.000 millió forint van (feltéve, hogy tavaly előtt 0 Ft-tal zárt a HÖK) és nagyságrendileg 2-szer ekkora támogatást vehetett volna fel a TTK Hallgatói Alapítványától már tavaly is a HÖK, azaz összességében plusz 885 841 forinton áll.  Figyelembe véve, hogy tavalyról 1,4 millió tartozást (kifizetetlen számlát is áthoztunk) és azt idén rendeztük, valamint félmillió forintért hosszútávú beruházásokat hajtottunk végre nagyon jól zártuk az idei évet. Ezt elsősorban a telefonszámla és a gólyatáborokra fordított pénzek jelentős csökkenése (kb. 1 millió forint), a költségvetés jelentős növekedése (kb. 2 millió forint), a sportrendezvények pályázatokra átháríthat része (kb. 1 millió forint), valamint a gólyabál tavalyihoz képesti jobb zárószáma (-1 helyet +0,5 millió forint) okozta, mely hatalmas növekményt a Nyúzra fordított pénz (+2 millió forint) csökkentett.
Sajnos jelenleg még ezzel is van egy komoly probléma, mégpedig, hogy a könyvelések szerint kb. 1 millió forint még nincs meg (ez egy számla dupla elkönyveléséből és egy bevétel érkeztetésének hiányából származik). További apróság, hogy egy közel 300.000 forintos több évre visszamenő téves könyvelést is próbálok rendezni, mely a telefonköltségek hibás levonásából származik. Ezen problémák megoldása remélem mihamarabb rendezhető.

Egyéb
Más területeken (Szociális, tanulmányi, kollégiumok, külügy) a HÖK ellátta feladatait, kötelességeit.
Mivel ez az első ilyen felépítésű tájékoztató, így kérném, hogy ha úgy gondoljátok ez az utolsó mondat nem elegendő a folyamatos tevékenységek (pályázatok elbírálása, egyedi, hallgatóknak nyújtott segítség, ülésekre járás) ismertetésére (ha hiányosságot éreznénk, azt természetesen itt írnám le), akkor kérem még a közgyűlés előtt egy nappal jelezzétek ezt és akkor írok egy kiegészítést, amit ott kaphatna majd meg mindenki.

Saját tevékenységek
Az SZMSZ módosítása miatt ezek elkülönítése már nem szükséges.

Remélem, hogy a tájékoztató minden kérdésre választ adott, amelyikre nem arra örömmel válaszolok a közgyűlésen. Ezúton is kérek mindenkit, hogy jelenjen meg és szánja rá azt a három-négy órát amelyet várhatóan el kell majd tölteni ott.

Gönci Balázs
ELTE TTK HÖK elnök